上曾樞密
作者：毛滂
朝代：宋

paragraphs: 燕齊日暮客不歸，新豐主人豈相知。
不須買絲繡平原，不用黄金鑄子期。
會當酸鹹有同好，主簿且須歸祭竈。
請見臨川太尉公，此語難爲俗人道。
我公悅士甘如肉，萬錢供客飯脱粟。
讀書始堪屬大事，誰論少文織薄曲。
眼看齊相不六尺，太史猶忻事鞭策。
胸中端正在眸子，巖電兩瞳秋漢碧。
致君堯舜不足驚，升平本付公輩人。
西郊濃雲含雨色，可勝枯槁懷陽春。
門前賓客馬如蟻，誰是我公天下士。
趦趄欲進仍厚顔，紛紛無乃遼東豕。
蹇驢破帽棲塵坌，曳裾最晚空餘恨。
草奏猶堪試傔人，無令歸作潛夫論。